Varnių šv. apaštalų Petro ir Pauliaus bažnyčia

Varnių šv. apaštalų Petro ir Pauliaus bažnyčia – bažnyčia, stovinti Varniuose, kairiajame Varnelės krante. Kultūros paveldo objektas Nr. 26966. Parapijai taip pat priklauso Varnių šv. Aleksandro bažnyčia.

 Istorija 

Medininkuose (taip viduramžiais vadinti Varniai) 1417 m. pašventinta ir pradėta statyti katedra. Katedrai parinkta dirbtinė Varnelės upės sala.Varnių katedra (dabartinė šv.Petro ir Pauliaus parapinė bažnyčia). Turizmogidas.lt (tikrinta 2023-07-04). Čia įkurta Medininkų, vėliau – Žemaičių vyskupija. Katedra 1418 m. sukilusių valstiečių sudeginta, 1421 m. atstatyta.

1464 m. pastatyta nauja katedra. 1469 m. įkurta parapinė mokykla. 1535 m. katedra dar kartą, kartu ir daug dokumentų, sudegė. 1555 m. pastatyta nauja medinė katedra. 1614 m. atstatyta katedra 1680 m. vėl sudegė.

1681–1691 m. pastatyta dabartinė mūrinė, kitoje vietoje. Varniuose 1587–1773 m. buvo jėzuitų rezidencija. 1739–1740 m. pastatyti mediniai kunigų seminarijos namai, 1771 m. – mūriniai. Iš Kražių 1740 m. perkelta kunigų seminarija, veikusi iki 1864 m.

1725 m. pastatyta medinė Švč. Trejybės bažnyčia. Po 1740 m. prie jos pastatytas vienuolynas ir ligoninė. Iš Vilniaus pakviesti vienuoliai rokitai. Iki 1771 m. bažnyčia perkelta į kitą vietą. Žagarės altarista Pranciškus Jagminas 1838 m. pastatė naują ligoninę. 1842 m. vienuolynas uždarytas, 1867 m. uždaryta ir bažnyčia.

Per 1817 m. miesto gaisrą katedra apdegė. Vyskupas Juozapas Arnulfas Giedraitis ją suremontavo už 15 000 sidabrinių rublių. 1821 m. pastatyti vietinio meistro Juozapo Vaiciulevičiaus sumontuoti vargonai, kurie 1871 m. buvo Pranciškaus Sideravičiaus perdaryti.http://www.vargonai.lt/vargonai_varniai.htm 1864 m. katedra tapo Naujųjų Varnių parapijos bažnyčia, kuriai priklausė Varnelės kairiajame krante gyvenantys katalikai. Per miesto gaisrą 1864 m. sudegė vyskupijos archyvas, dalis bylų išgelbėta. 1867 m. audra suardė bažnyčios čerpių stogą, iš išorės nubyrėjo tinkas.

2001–2003 m. atnaujintas vargonų prospektas. 2007–2011 m. vargonus restauravo L. Pikučio vargonų įmonė.http://www.vargonai.lt/vargonai_varniai.htm

 Kunigai 

Varnių parapijos klebonais nuo 1899 m. dirbo šie dvasininkai:
 1899–1909 m. – Kazimieras Genys
 1909-1940 m. - Antanas Juozapavičius
 1940-1943 m. - Juozapas Gasiūnas
 1943-1946 m. - Juozas Zasas
 1946-1947 m. - Jonas Aleksiūnas
 1947-1952 m. - Leonas Veselis
 1952-1963 m. - Juozapas Miklovas
 1963-1970 m. - Antanas Augustis
 1970-1972 m. - Konstantinas Jadviršis
 1972-2015 m. - kan. Jonas Petrauskis
 2015-2022 m. kan. Domas Gatautas
 Nuo 2022 m. - kan. Andriejus Sabaliauskas

 Architektūra 

Bažnyčia barokinė, bazilikinė, kryžminio plano, dvibokštė. Vidus 3 navų. Įrengta 12 altorių. Po katedra – Žemaičių vyskupų kripta (palaidota 13 vyskupų). Šventorius aptvertas, 1914 m. jo teritorijoje įrengtas lurdas.

 Galerija 

 Šaltiniai 

 Nuorodos 


 Varnių šv. apaštalų Petro ir Pauliaus parapija

Kategorija:Varniai
Kategorija:Telšių rajono bažnyčios
Kategorija:Lietuvos kultūros vertybės: bažnyčios